### Resume

Indenrigs- og Boligministeriet offentliggør 1. december hvert år en parallelsamfundsliste over udsatte boligområder, parallelsamfund og omdannelsesområder, i år er forebyggelsesområder også tilføjet listen.

Vejle Kommune er pr. 1. december 2021 repræsenteret med 3 boligområder på den nye liste over forebyggelsesområder, heriblandt AAB Vejles afd. 29, [adresse].

AAB Vejle har en fortsat bekymring for, at [adresse] stadig er i farezonen for at lande på listen over udsatte boligområder.

For at sikre den fortsatte positive udvikling, anmoder AAB Vejle om en 1-årig forlængelse af aftalen for kombineret udlejning, således at aftalen vil gælde til og med den. 31. december 2022.

### Sagsfremstilling

Den oprindelige aftale om kombineret udlejning blev godkendt af byrådet den 27. februar 2019 i pkt. 50.

Teknisk Udvalg godkendte den 22. januar 2021 i pkt. 33 en forlængelse af kombineret udlejning til og med 31. december 2021 i AAB Vejles afd. 29, [adresse].

For at styrke den positive udvikling af området samt igangværende tiltag (f.eks. ibrugtagelse af udlejningsredskaber som fleksibel- og kombineret udlejning og den nye Boligsocial Helhedsplan 2021-2025) og for at forebygge at komme på listen for udsatte boligområder (red. "ghetto-listen"), anmoder AAB Vejle om en forlængelse af kombineret udlejning for afdeling 29, [adresse].

I henhold til lov om almene boliger skal udviklingsplanen for [adresse] fortsætte uagtet, at [adresse] ikke længere er defineret som omdannelsesområde (red. "hård ghetto"). Udviklingsplanen skal sikre en fortsat målrettet indsats, der skal understøtte den positive udvikling af [adresse].

Fleksibel udlejning

I oktober 2018 blev der indgået en aftale om fleksibel udlejning i [adresse] (se tilhørende bilag) med fortrinsret for boligsøgende i arbejde og under uddannelse. I perioden 1. januar 2021 - 21. december 2021 har der været 73 genudlejninger, hvoraf 12 er blevet tildelt efter fortrinsretten, svarende til en udnyttelsesprocent på 16,44%.

Kombineret udlejning

I marts 2019 blev der indgået en aftale om kombineret udlejning i [adresse]. I perioden 1. januar 2021 - 21. december 2021 har der været 63 godkendelser og 15 afviste ansøgere efter reglerne om kombineret udlejning. En godkendelsesprocent på 80,77%.

Forvaltningens bemærkninger

Ved fleksibel udlejning vurderes kun selve ansøgeren, den der står på ventelisten.

Ved kombineret udlejning vurderes ansøgeren, og dennes ægtefælle eller samlever gennem mere end 2 år.

Det vil sige, at efter reglerne om fleksibel udlejning, kan ægtefælle eller samlever gennem mere end 2 år være på overførselsindkomst, og tælle ”ned” når tallene for parallelsamfundslisten opgøres.

Ved kombineret udlejning vurderes begge og afvises, hvis kun den ene opfylder kriterierne.

![](data:image/png;base64...)

Figur 1: Overblik over udviklingen af kriterierne i [adresse].

På baggrund af den effekt som de iværksatte tiltag i kombination har vist sammenholdt med målsætningen om at skabe velfungerende og sammenhængende boligområder i social balance, og fordi det ikke kan udelukkes, at corona-situationen i 2020 og 2021 kan have direkte indflydelse på 2021-tal, som anvendes for udarbejdelse af regeringens ghettolise for 2022, anbefaler forvaltningen, at aftalen om kombineret udlejning i [adresse] forlænges til udgangen af 2022, hvorefter aftalen evalueres jf. aftalen.

Lovgrundlag

Reglerne om kombineret udlejning har hjemmel i § 51b i almenboligloven. Heri fremgår det, at det kun er boligområder, der fremgår af ghettolisten, der må indføre kombineret udlejning. I vejledningen til bestemmelsen (vejledning nr. 11 af 2006-02-07) fremgår det, at hvis det vurderes, at der er behov for det, så kan en allerede indgået aftale om kombineret udlejning forlænges, selv om området ikke længere er på ghettolisten. Aftalen om kombineret udlejning skal evalueres senest hvert 5. år.

Reglerne om fleksibel udlejning har hjemmel i § 60 i almenboligloven. Yderligere følger det af §60, stk. 4, at boligområder, der fremgår af ghettolisten skal udlejes efter særlige kriterier herunder beskæftigelses- og uddannelseskriterier. I afdelinger, der ikke er omfattet af "udsatte områder" kan kommunen og den almene boligorganisation aftale, at der skal ske udlejning efter fleksible regler. Aftalen om fleksibel udlejning skal evalueres senest hver 4. år.

Arbejdsmarkedsudvalget orienteres om AAB´s anmodning og Teknisk Udvalgs beslutning på deres møde den 20. januar 2021.

### Økonomi

Anvisningsret og kommunens forpligtelse

Ved kombineret udlejning er kommunen forpligtet til at anvise den boligsøgende en anden passende bolig i kommunen indenfor 6 måneder (eller hurtigst muligt herefter), dette fremgår af aftalen.

I det omfang, at kommunen anviser boligsøgende en bolig, hæfter kommunen for eventuelle istandsættelsesudgifter, såfremt dette ikke betales af fraflytter, samt tomgangsleje i den anviste bolig. Størrelsen på istandsættelsesudgifterne er uforudsigelige for man ved ikke om eller hvornår de kommer.

[adresse] og kommunes forpligtigelse

Ved kombineret udlejning vil [adresse] kunne påføres et tomgangstab, da det ikke i altid vil være muligt at udleje lejemålet inden opsigelsesfristens udløb.

Der har i perioden 1. januar 2021 - 21. december 2021 været 15 afvisninger, som har medført et samlet lejetab på i alt kr. 225.304 - hvoraf kommunes andel udgør kr. 112.652.

![](data:image/png;base64...)

Figur 2: Opgørelse af kombineret udlejning i 2021.

Opsummering af de bevillingsmæssige konsekvenser

Byrådet godkendte den 27. februar 2019 i pkt. 50 de bevillingsmæssige konsekvenser for kombineret udlejning i [adresse] (se bilag).

I sagen fremgår det, at der er reserveret kr. 100.000 om året i 2019 og 2020.

Beløbet til udgifterne vil løbende blive overført til Arbejdsmarkedsudvalget efter anmodning. Realiseringen sker over en længere periode i takt med fraflytning.

Der henstår ved udgangen af regnskabsåret 2021 kr. 200.000 på den centrale reservepulje, som søges overført til 2022 og derved kan indgå i finansieringen af forlængelsen i 2022.

Der blev i samme sag godkendte en tillægsbevilling på kr. 75.000 i årene 2019 til 2021 til tomgangsleje, der kan opstå ved kombineret udlejning i [adresse].

Beløbet er givet som en pulje, der tilbageføres ved overførselssag i 2021, såfremt de ikke anvendes.

Der henstår ved udgangen af 2021 kr. 225.000.

Arbejdsmarkedsudvalget har for årene 2019 - 2021 haft udgifter for kr. 126.027, som søges overført fra den centrale reservepulje.

Restbeløbet tilbageføres.

Udgifter forbundet med forlængelse af aftalen om kombineret udlejning i [adresse] til den 31. december 2022 vil kunne finansieres inden for overførelsen på de kr. 200.000.

Høring i Økonomi- & Arbejdsmarkedsforvaltningen

Økonomi- & Arbejdsmarkedsforvaltningen har ingen bemærkninger af bevillingsmæssig karakter

### Klima og resiliensvurdering

Ingen bemærkninger.

### Sagens videre forløb

Sagen skal alene behandles af Teknisk Udvalg.

### Teknik- og Miljødirektøren indstiller,

|  |  |
| --- | --- |
| at | udvalget godkender en forlængelse af aftalen om kombineret udlejning i afdeling 29, [adresse] indtil udgangen af 2022. |

### Beslutning

Godkendt.